*Comunicat de presă*

*8 martie 2024*

**Cinci filme românești la Sofia International Film Festival, cu sprijinul ICR**

**Festivalul Internațional de Film de la Sofia (SIFF), în parteneriat cu Institutul Cultural Român, prezintă cinci producții cinematografice românești la** cea de-a 28-a ediție a **SIFF, care se va desfășura în capitala Bulgariei,** dar și înPlovdiv, Burgas și Varna, **în perioada 13 – 31 martie 2024**.

Cinematografia românească a fost prezentă în mod constant cu sprijinul ICR și al **Ambasadei României în Republica Bulgaria** la **Sofia International Film Festival** (SIFF), filmele regizorilor români fiind premiate la diferite secțiuni ale Festivalului de-a lungul timpului.

Anul acesta, filmele **Captura** și **Horia** vor fi prezentate însecțiunea *International Competition,* iar**Nu aștepta prea mult de la sfârșitul lumii** și **Libertate** în secțiunea *Balkan Competition.* Juriul internațional îi are în componență anul acesta pe regizorul maghiar Szabolcs Hajdu (președinte), regizoarele Tinatin Kajrishvil (Georgia) și Zornitsa Sofia (Bulgaria), actorul Dimitar Marinov (SUA-Bulgaria) și directorul European Film Market, Dennis Ruh (Germania). La edițiile din 2021 și 2022, regizorii **Cristi Puiu** și **Mihai Sofronea** au câștigatpremiul FIPRESCI. Coproducția **MMXX** regizată de Cristi Puiu a fost selectată anul acesta de organizatori în secțiunea *Cinema Today – Masters.*

Deschiderea oficială a ediției din acest an va avea loc în data de **13 martie** în Sala Mare a Palatului Național al Culturii din capitala bulgară. Proiecțiile producțiilor / coproducțiilor românești prezente la SIFF cu sprijinul ICR, prin Direcția Relații Internaționale, vor avea loc după următorul program:

• **Captura**

*Coproducție România-Bulgaria, 2023, 73 min., alb-negru*

Regizor Adi Voicu

*Secțiunea International Competition*

Programul proiecțiilor:

19.03, 18:30 - Odeon Cinema

20.03, 13:00 - Cultural Center G8

• **Nu aștepta prea mult de la sfârșitul lumii**

*Coproducție România-Luxemburg-Franța-Croația, 2023, 163 min.*

Regizor Radu Jude

*Secțiunea Balkan Competition*

Programul proiecțiilor:

21.03, 20:15 – Cultural Center G8

22.03, 13:00 - EURO Cinema

• **Libertate**

*Coproducție România-Ungaria, 2023, 109 min.*

Regizor Tudor Giurgiu

*Secțiunea Balkan Competition*

Programul proiecțiilor:

22.03, 18:00 - Cultural Center G8

23.03, 14:15 - EURO Cinema

• **Horia**

*Coproducție România-Bulgaria-Serbia, 2023, 108 min.*

Regizor Ana-Maria Comănescu

*Secțiunea International Competition*

Programul proiecțiilor

22.03, 18:00 - Odeon Cinema

23.03, 13:30 Cultural Center G8

• **2020 / MMXX**

*Coproducție România-Republica Moldova-Franța, 2023, 160 min.*

regizor Cristi Puiu

*Secțiunea Cinema Today – Masters*

Programul proiecțiilor:

23.03, 14:00 - Lumiere Cinema;

28.03, 20:30 - Institutul Francez de la Sofia (Sala Slaveikov)

**Sofia International Film Festival** (SIFF) este singurul festival de film din Bulgaria acreditat de FIAPF (Federația Internațională a Asociațiilor Producătorilor de Film) și unul din festivalurile cu tradiție din Europa Centrală și de Est. Evenimentul cinematografic se desfășoară în capitala Bulgariei anual, în luna martie, din anul 1997, iar începând cu 2003 este inclus în calendarul FIPRESCI (Federația Internațională a Criticilor de Film). SIFF este organizat de asociația Art Fest și beneficiază de patronajul Municipalității Sofia și de parteneriatul cu Palatul Național al Culturii. Organizatorii se bucură atât de sprijinul Programului Creative Europe MEDIA al Uniunii Europene, cât și al Ministerului Culturii și Centrului Național al Filmului din Bulgaria.

Programul integral al proiecțiilor din cadrul festivalului (**13-31 martie**) poate fi găsit pe pagina de web oficială: <https://siff.bg/en/28-sofia-international-film-festival-2024>.

Contact:

Direcția Promovare și Comunicare

[biroul.presa@icr.ro](mailto:biroul.presa@icr.ro)

031 71 00 622